和仲韓見簡韻
作者：章甫
朝代：宋

paragraphs: 野人不愛名，中歲益安命。
辛苦營一區，婆娑只三徑。
那知錢有神，但喜酒能聖。
翩翩趙公子，時時枉軒乘。
詩詞既清婉，筆力亦端勁。
傳家堅素守，從仕傷直性。
語言生風波，道路足機阱。
君猶沉下僚，我亦抱多病。
時偷半日閒，樂此一室靜。
賞月已失期，登高况當令。
風物漸凄緊，江山更幽夐。
何時城南樓，曳杖可乘興。